<classify> SERIKALI imesema tayari imepokea ripoti ya Tume iliyoundwa kuchunguza chanzo cha ajali ya kuzama kwa Kivuko cha Mv Nyerere wilayani Ukerewe mkoani Mwanza na inaifanyia kazi.Aidha, kufuatia ongezeko la ajali za barabarani, serikali imeanza kuchukua hatua kukabiliana nazo ikiwa ni pamoja na kuendesha operesheni za kuhakikisha sheria za usalama barabarani zinafuatwa kikamilifu. Hayo yalisemwa na Waziri Mkuu, Kassim Majaliwa wakati akiahirisha Mkutano wa 13 wa Bunge la 11 la Jamhuri ya Muungano wa Tanzania jana.Bunge hilo litakutana tena Januari 29, 2019. Waziri Mkuu, Majaliwa alisema kutokana na ajali ya kivuko cha Mv Nyerere Kisiwani Ukara, Ukerewe, serikali iliunda tume kuchunguza tukio hilo na kutoa mapendekezo yatakayosaidia kuepuka ajali nyingine za aina hiyo na kubainisha vyanzo vya ajali na watendaji ambao hawakutekeleza majukumu yao ipasavyo. Alisema baada ya ripoti hiyo kukabidhiwa serikalini, sasa serikali inaifanyia kazi na kuchukua hatua.Ajali hiyo ilitokea Septemba 20, mwaka huu na kusababisha vifo vya watu zaidi ya 240. Akizungumzia ajali za barabarani, Waziri Mkuu, Majaliwa alisema hali ya usalama barabarani bado ina changamoto nyingi licha ya takwimu kuonesha kupungua kwa matukio na vifo vinavyosababishwa nazo.Alisema katika mwaka 2016, matukio ya ajali za barabarani yalikuwa 9,856 ikilinganishwa na matukio 5,578 katika mwaka 2017 ambayo ni pungufu kwa matukio 4,278 sawa na asilimia 43 kwa mwaka.Alisema kuanzia Januari hadi Oktoba mwaka huu, matukio ya ajali za barabarani yalikuwa 3,209 ikilinganishwa na matukio 5,578 katika kipindi cha kuanzia Januari hadi Desemba mwaka jana.Hivyo alisema serikali inachukua hatua mbalimbali kukabiliana na matukio ya usalama barabarani ikiwemo kuendesha operesheni za kuhakikisha sheria zote za usalama barabarani zinafuatwa kikamilifu.Kuhusu kutungwa kwa Sheria ya Huduma Ndogo za Fedha ya Mwaka 2018, Waziri Mkuu alisema sheria hiyo imetungwa ili kuongeza udhibiti wa sekta ndogo ya fedha. Kwa muda mrefu sekta ndogo ya fedha haikuwa na udhibiti wa kutosha.Hali hiyo ilisababisha kuwepo na uendeshaji usio rasmi wa shughuli za kifedha kama vile taasisi zinazochukua amana, vikundi vya fedha vya jamii na wakopeshaji binafsi, alisema.Alisema shughuli hizo ambazo nyingi ziliendeshwa katika utaratibu usio rasmi, ziliwaletea wananchi athari mbalimbali ikiwemo kupoteza mali zao zilizowekwa kama dhamana kwenye taasisi hizo.Alisema baadhi ya watu wasio waaminifu wamekuwa wakitumia mwanya wa kutokuwepo udhibiti wa kutosha kwenye sekta hiyo kuendesha vitendo mbalimbali vya kihalifu ikiwemo utakatishaji fedha.Kutokana na sababu hizo, serikali iliamua kutunga Sheria ya Huduma Ndogo za Fedha ya Mwaka 2018 kwa lengo la kuongeza udhibiti wa sekta hiyo ndogo ya fedha na kuiwezesha kuchangia ipasavyo katika kuimarisha uchumi wa nchi yetu na kulinda mali na fedha za wananchi wetu, alisema.Serikali iliwasilisha Muswada huo wa Sheria ya Huduma Ndogo za Fedha wa Mwaka 2018 ambao umesomwa hatua zote na kupitishwa na Bunge, ukisubiri kibali cha Rais John Magufuli ili iwe sheria.  <topic>: KITAIFA 